Агенцијата за заштита на правото на слободен пристап до информациите од јавен карактер, врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), а согласно член 109 став 9 од Законот за општата управна постапка (“Службен весник на Република Македонија“ бр. 124/2015), а согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од ТРД Алфа Тв ДООЕЛ, поднесена преку подлномошникот Никола Цветкоски против Решението на Генералниот секретаријат на Владата на Република Северна Македонија, по предметот Барање за пристап до информации од јавен карактер, на 09.12.2022 година, го донесе следното

**Р Е Ш Е Н И Е**

1. Жалбата изјавена од од ТРД Алфа Тв ДООЕЛ, поднесена преку подлномошникот Никола Цветкоски против Решението на Генералниот секретаријат на Владата на Република Северна Македонија бр.46-9810/2 од 18.11.2022 година, заведена во Агенцијата под бр.08-298 на 25.11.2022 година, по предметот Барање за пристап до информации од јавен карактер, **СЕ УВАЖУВА.**
2. **Предметот се враќа на повторно постапување пред првостепениот орган.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## ТРД Алфа Тв ДООЕЛ, како што се наведува во Жалбата поднело Барање за пристап до информации од јавен карактер до Генералниот секретарија на Република Северна Македонија, по предметот Барање за пристап до информации од јавен карактер, со кое побарало по е-маил да му се достави фотокопија/препис или електронски запис од следните информации:

## “1. Во кои управни и надзорни одбори при институциите во рамки на владата членуваат лицата: Драги Ѓорѓиев, Ванчо Ѓорѓиев; Петар Тодоров; Дарко Стојанов; Александар Литовски; Ѓубица Спасовска и Љупчо Ристески, односно, членовите на заедничката историска комисија со Р.Бугарија?

## 2. Освен ангажман во МНР и комисијата за преговори со Р.Бугарија, дали горенаведените лица на било кој начин се работно ангажирани во други државни институции?

## 3. Дали горенаведените лица се во работен однос во компании и јавни претпријатија во државна сопственост или членови во управни и надзорни одбори во компании и јавни претпријатија во државна сосптвеност?“

## Постапувајќи по оваа Барање, Имателот на информации на 18.11.2022 година, до Барателот доставил Решение со кое уважува Барањето бр.46-9810/2. Во Решението е наведено дека: „Во однос на точка 1, Генералниот секретаријат на Владата на Република Северна Македонија не располага со бараните податоци. Сепак Ве информираме дека Владата на Република Северна Македонија на седница одржана на 21 мај 2019...е избран д-р Драги Ѓоргиев, научен советник-редовен професор...Во однос на точка 2 и точк 3, ве известуваме дека согласно член 3 став 1 алинеја 2 од Законот за слободен пристап до информации од јавен карактер „информација од јавен карактер“ е информација....Во конкретниот случај Генералниот секретаријат не ги создал и не располага со бараните информации од точка 2 и точка 3.“

## Незадоволен од наведеното Решение, Барателот на информацијата на 25.11.2022 година поднесе Жалба до Агенцијата, заведена во Агенцијата под бр.08-298. Во Жалбата е наведено дека: “...Генералниот секретаријат при Владата, во чија надлежност се службите за пристап до информации од јавен карактер при Владата по оправдание дека не се создател на информацијата, велат дека не ја поседувале. Според законот за јавните претпријатија, основачот ги избира членовите на управните и надзорните одбори. Владата не може да не знае дали назначила некое лице како член во надзорен ли урпавен одбор. Или се или не се назначени.“

Агенција, преку е-маил заведен под бр.08-298 од 25.11.2022 година, ја препрати Жалбата до Општина Штип и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации до Агенцијата достави Одговор на жалба бр.46-9810/4 од 01.12.2022 година, во кое е наведено: „Во Жалбата, меѓудругото е наведено дека Владата не може да не знае дали назначила некое лице како член на надзорен или управен одбор. Во врска со наводите изнесени во жалбата, Генералниот секретаријат, ве известува за следното:....Генералниот секратаријат, со должно внимание ги разгледа барањето и согласно член 18 став (1) од Законот за слободен....донесе Решение во кое е наведено дека Во однос на точка 1, Генералниот секретаријат...не располага со бараните податоци. Сепак Ве информираме дека Владата на Република Северна Македонија на седница одржана на 21 мај 2019 година, дала согласност на Одлуката на Советот...Генералниот секретаријат ги доставил сите информации со кои располага, односно го информирал подносителот дека во Владата на Република Северна Македонија не постојат податоци, дека наведените лица биле именувани за членови во управни или надзорни одбори....во своето постапување про-активно даде информација дека за едно од наведените лица, д-р Драги Ѓоргиев...дала согласност...Во врска со точка 2 и точка 3, Генералниот секретаријат не е создател на бараните информации и не располага со истите....“

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер и расположливите предметни списи, ја разгледа Жалбата изјавена од барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и другите списи во врска со предметот, утврди дека Имателот на информации не постапил правилно согласно одредбите од Законот за слободен пристап до информации од јавен карактер.

Согласно член 3 алинеја 2 од Законот за слободен пристап до информации од јавен карактер **„информација од јавен карактер“** е информација во која било форма што ја создал или со која располага имателот на информацијата согласно со неговите надлежности.

Имателот на информации e должен одново да го разгледа Барањето и доколку не располага со бараните информации бил должен да постапи согласно член 18 став 1 од Законот за слободен пристап до информации од јавен карактер.

Согласно член 18 од Законот за слободен пристап до информации од јавен карактер ако имателот на информации кој што го примил барањето не располага со бараната информација веднаш, а најдоцна во рок од три дена од денот на приемот на барањето, е должен да го препрати барањето до имателот на информации кој според содржината на барањето е имател на информацијата и за тоа да го извести барателот.

При повторното постапување по предметот, имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

**Пламенка Бојчева**